**GENERALFORSAMLING I KULTURHUSET VIG BIO 25. FEBRUAR 2023**

Velkommen til Generalforsamlingen i Kulturhuset Vig Bio – dejligt at se jer alle! Som lovet sidste år vil bestyrelsen lige præsentere sig for jer! …….

Bestyrelsen har bedt Ole Skaarup om at være dirigent, hvilket vi håber forsamlingen bifalder?

Og så overlader jeg mikrofonen til Ole!

…

**Formandsberetningen for året 2022** dækker på nær de første 17 dage i januar et almindeligt men dejligt filmår efter genåbningen den 17. januar.

Under lukningen modtog vi mange medlems indmeldinger og flere skrev på deres indmelding, at de ønskede at bakke op omkring Vig Bio og håbede, biografen ville overleve de barske vilkår, vi måtte acceptere. Og det har Vig Bio – endda med succes!

Ved årsskiftet kunne vi tælle 270 gyldige medlemmer og blandt dem har vi så omkring 90 frivillige passere hvoraf flere er nye. Når man har så stor en gruppe af frivillige hjælpere, så vil der også ske en løbende udskiftning, især fordi mange af os jo ikke er årsunger længere. Så derfor har vi brug for flere frivillige! Jeg vil derfor tillade mig i dag også at opfordre jer til at lokke jeres naboer, venner, familiemedlemmer, kolleger - ja hele jeres netværk til en tjans som frivillig passer. Vores aktive filmgruppe er ikke blevet mindre krævende i det forgangne år – tværtimod!

**Foreningens virksomhed**

Som der bl.a. står i Aftalen mellem Odsherred Kommune og Kulturhuset Vig Bio skal biografen give borgere og områdets gæster mulighed for at få de forskelligartede oplevelser, som filmmediet kan give, herunder film af høj kunstnerisk kvalitet. Og samtidigt give plads til arrangementer for specielle grupper.

Når jeg fremhæver ”Film af høj kvalitet” og ”specielle grupper” så dækker det bl.a. dokumentar og de såkaldte smalle film, som ikke trækker så mange gæster og heller ikke gir den store indtægt. Det kan selvfølgelig være lidt trist for passerne, når de bruger en hel aften på at vise film til 7-8 gæster. MEN vi er både forpligtet til det og samtidigt ved vi også, at der specielt her i Odsherred er rigtig mange, som er glade for de smalle film. Og vi har erfaret, at hvis vi sætter få visningerne på over en længere periode, så vokser antallet af gæster sig støt.

Hovedformålet som kulturhus er som nævnt at vise film med høj kvalitet også på teknik og på selve oplevelsen med god lyd og komfortable sæder. Vi skal tilgodese alle aldre og interesser – ikke så nemt kun med én sal, men vi inddrager mere og mere dagstimerne til det.

Sidste år var der valg til de 9 arbejdsgrupper, som arbejder selvstændigt med deres ansvarsområder ofte på tværs af hinanden, da de selvfølgelig overlapper på flere fronter.

**Filmgruppen** består pt af 3 faste medlemmer samt et gæstemedlem Martin, som bl.a. hjælper med at oprette nye filmprogrammer, som er nemmere at arbejde med for især vores booker. Og som også er fantastisk dygtig til logistik. Nu kan vi også se, hvilke film der f.eks. ”sælger flest popcorn”.

Så har vi

**Medlems- og Passergruppen**, som sørger for oplæring af alle passerne og sætter dem på et passerhold og løbende holder dem orienteret om nyheder og ekstra vagter og meget mere…

**Kioskgruppen**, som sørger for hele tiden at have nok slik til både børn og voksne og selvf. sodavand og det hvide guld, som vi kalder vores popcorn.

**IT gruppen**, som har det overordnede ansvar for at teknikken fungerer – ikke altid nemt, når noget udstyr driller.

**Filmteknikergruppen**, som bygger filmene med reklamer og trailers og sætter lys og lyd samt ofte danske tekster på.

**Driftsgruppen**, som laver de småreparationer, der kan laves internt og tilkalder fagfolk ved større reparationer. Der udskiftes defekte sæder og skrues løse borde fast, lamperne tjekkes for lys, etc.etc.

**Børnefilmklubben**, som sørger for bemanding, filmopsætning og for sliksalg til Odsherred Børneklub, der er en selvstændig instans i Kulturhuset.

**SeniorBio**, som viser 8 film om året og selv står for pasningen og for at lave kaffe, dække bord og servering i caféen.

**Mediegruppen**, som står for Nyheder og besvarelse på Facebook og Instagram. Samt en anden vigtig funktion, nemlig vores Hjemmeside, hvor man kan finde svar på næsten alt!

**Kulturhuset Vig Bio huser udover de daglige filmvisninger mange forskellige aktiviteter som**

**OPERABIO FRA THE METROPOLITAN OPERA**

Vores publikum stiger fra gang til gang og det føles næsten som en helt lille forening, når vi mødes en søndag formiddag til en kop kaffe inden vi indtages af de helt fantastiske transmissioner fra The Metropolitan Opera i New York. Vi hygger os i pauserne og ofte også i caféen med Frederiks lækre operaplatte.

**BabyBio** hvor småbørnsforældre kan sidde med deres mindste i afdæmpet lys og lyd. Ofte dukker også gæster op uden babyer, men som kun synes, det er hyggeligt med lidt småpludren fra de små gæster.

**Børnebiffen på Tur** med efterårs- og forårsforestillinger, hvor Odsherreds 3-5årige borgere ser 6 små kortfilm, hvor der er svagt lys i salen og ind imellem døren på klem. Børnebiffen er et samarbejde mellem Det Danske Filminstitut, Vig Bio og Odsherred Kommune.

**Odsherred Børnefilmklub** som nævnt før er en fast del af Aftalen med kommunen. De sætter film på i weekender, som vi sammen fastsætter for bl.a. at tilgodese både opera om søndagen og andre arrangementer i weekenden.

**MSIB** – Med Skolen i Biografen har vi kørt igennem en årrække. Skolebørnene tilbydes rigtige film, som er udvalgt specielt til skolebørn og unge, hvor Det Danske Filminstitut udarbejder undervisningsmateriale til brug for lærerne. Vi har netop været til et sådant møde og været med til at vælge film til indeværende skoleår.

**SeniorBio** hvor medlemmerne hvert år vælger fire i hhv foråret og efteråret på samme dato hver måned. Her kan man vælge film med kaffe og brød i caféen eller kun film. Selvom vi siger medlemmer, så har vi ikke direkte medlemskab og det er også muligt at gå ind og se en enkelt SeniorBio film. Dåbsattesten tjekkes ikke ved ankomst!

**Ja og så har vi et helt nyt tiltag, nemlig Strikkebio,**  som vi har en gang om måneden. Den har vist sig at trække mange strikke- og filmglade gæster. Vi viser film med skelne-lys så en tabt maske kan findes, og så er der godt gang i pindene!

Herudover går vi og pusler lidt med en ide om også at prøve at lave en anderledes Datingbio! Hvor man både kan møde en ny partner, en ny veninde, en rejsekammerat, en gå-i-biffen ven mm. Vi får se!

Udover de gængse to film på hverdage normalt kl. 17 og 19.30 med ekstra film i weekenderne, har vi også haft succes med formiddags- og eftermiddagsfilm. Vi ved at en stor del af vores gæster ikke er så glade for om vinteren at køre i mørke og på en regnfuld aften. Disse filmvisninger er foreløbig kun på nogle få hverdage, men hvis vi kan få nok frivillige hold, så gerne hele ugen. Jeg kan nævne, at i den netop overståede vinterferie viste vi 5 film om dagen hvoraf flere var fuldt bookede! En helt fantastisk uge fuld af liv hele dagen.

Vi har Børnefødselsdage med film, Musik- og koncertfilme, vi har Kirkebio i samarbejde med Provstiet i Odsherred. Og hvert år huser vi afslutningen på Litteratur- og Læsefestivalens Booktrailerkonkurrence, hvor skoleklasser viser deres små trailers på det store lærred i overværelse af de deltagende klasser. Dommerpanelet bedømmer disse trailers og vinderen får bl.a. en Filmvisning i Vig Bio for hele klassen!

Vi udlejer salen til generalforsamlinger, økonomimøder og foredrag. Vi har et tæt samarbejde med Kulturforvaltningen og Odsherreds øvrige kulturinstitutioner, friskoler og højskoler. Og der kommer flere og flere forespørgsler på kontakt-mailen, så vores booker har travlt med at få plads til de mange ønsker.

Vores Livsnyderarrangementer i samarbejde med Caféen skulle lige finde sig til rette igen efter nedlukningen. Men de er igen blevet populære og her får vores gæster en filmisk og kulinarisk oplevelse til rimelige priser og med socialt samvær. Vores kolleger rundt om i landet er ret misundelige på denne ”opfindelse”.

Og så lidt tal:

I 2022 havde vi 915 forestillinger og 28.807 gæster mod 583 forestillinger og 21.660 gæster i 2021 (Vores hidtil bedste år var 2019 med 956 forestillinger og 34.197 gæster). Og i 2022 var omsætningen ca. 2.5 mio kroner imod 1,7 mio i 2021 (Igen var 2019 størst med en omsætning på 2.75 mio). Hertil skal vi så også lægge de lukkede forestillinger og andre arrangementer.

Det er ikke altid antal gæster, der giver størst omsætning, da billetprisen sættes efter filmlængden. I 2021 var det selvf. Bond der stod øverst på skamlen med 2.946 solgte billetter = gæster. Det var en lidt anderledes helt i 2022… nemlig Bamse med 2.519 gæster til en gennemsnits billetpris på 72 kr. Dog overgået af Top Gun med færre gæster 2.138 men med næsten 30.000 mere i omsætning, da gennemsnits billetprisen her var 99 kr.

De fleste af os synes ofte, at filmene er for lange og savner en pause når over 3 timer. Det må vi desværre ikke indsætte for filmproducenterne! Men jeg har hørt, at man på Island laver pauser - det tør vi ikke her i Vig.

Vores investering med et nyt filmanlæg i 2021 har betydet ca. 15% mindre elforbrug i selve biografen, så vi var heldigvis på forkant, da energikrisen brød ud. Ved et nyligt møde i Foreningen af mindre og mellemstore biografer kunne vi forstå, at flere af vores kolleger rundt om i landet desværre ikke havde nået dette og nu led under de øgede omkostninger og var truet på deres eksistens.

Det er vi heldigvis ikke i Kulturhus Vig Bio (sidste år havde vi et lille underskud på 35.000 kr. - stor investering i 2021 og en egenkapital på 2.5 mio) og derfor kan vi med stor glæde og stolthed konstatere, at året 2022 fremkommer med et overskud på 832.000 kr. og en egenkapital der er steget til 3.2 mio.

Vores bogholder Helle Skibshøj vil nøje gennemgå regnskabet om et øjeblik.

**Vores kulturhus huser selvfølgelig også**

**Kiosk**

Da jeg for et par år siden blev valgt til formand i Vig Bio, besluttede jeg at arbejde på at gøre vores biograf ”grøn”. Vi valgte derfor sidste forår at indgå en aftale med et firma, der kun producerer miljøvenlige bægre til både drikke og popcorn tillige miljø certificeret servietter, håndklæder og toiletpapir. Vores lager i kælderen skal dog opbruges først, men langsomt er de nye bægre ved at overtage billedet. Vi måtte i lighed med mange andre virksomheder lide under transportproblemer efter Coronaen og vores indkøber Bo var ofte fortvivlet over manglende emballage til kiosken. Men det ser ud til, at problemerne nu er ved at være overstået.

Vores tag-selv slik bliver aldrig gammel, og duften af popcorn hører bare til en biografoplevelse – for de fleste. Vores kioskgruppe ønsker at tilgodese alle smag og et nyligt besøg på en specialmesse gav gode ideer til nye produkter. Det går bare ”derudaf"

**Caféen**

Det siges, at man skal passe på ikke at rose for meget. Men jeg er sikker på, at jeg taler for de fleste, når jeg siger, at Frederiks mad hører til noget at det bedste og mest spændende, man kan tænke sig. Han fornyr sig ustandselig og pludselig ville han også ændre caféens udseende med andre farver og indretning. Ja endda navnet! Bestyrelsen er nem at overbevise og har nikket ok og mon ikke vi er enige om, at vores café eller BistroF som Frederik nu gerne vil kalde den - har undergået en flot forvandling. Hvilket spisested kan brillere med fuldt hus en almindelig mandag aften – jo, rygterne har bredt sig! Og lige inden GF i dag kom så en ny ide fra køkkenchefen. Nu vil de lave terrassen om til en ”gårdhave” med glas og vindskærme, så man også her kan sidde og nyde lidt mad og drikke. Og det skulle da ikke undre mig, om ikke også pladsen på hjørnet med tiden vil blive inddraget!

Men succes har også en pris og her taler jeg helt bogstaveligt. For en sådan aktivitet slider selvfølgelig også på udstyret i køkkenet, og det kan vi godt mærke på reparationskontoen. Og sådan er det jo bare! Vi føler os privilegeret over at have ”vores egen” køkkenchef, som bidrager til en komplet oplevelse i vores kulturhus.

**Og hvad vil vi så i Fremtiden**

Bortset fra de triste meldinger fra den store verden, så tegner det lyst for vores biograf. Selvom jeg tænker I er trætte af at høre om en fremtidig sal2, så lever drømmen stadig! Bestyrelsen har i 2022 haft mange konstruktive møder med kommunen i den retning, da der også var en del uafklarede ejer- og byggeprocent spørgsmål. Nu venter vi på at kommunen også skriftligt bekræfter en tidligere mundtligt positiv tilkendegivelse af udbygningsplanerne.

Og så har vi også prioriteret at få sat skub i udbedring af nogle af de problemer, vi har kæmpet med i flere år og her har vi nu fået en tidsplan fra Ejendomsafdelingen, der har lovet udbedring af det utætte glashus her i foråret og ligeså reparation af fugtskader på murværket flere steder samt en grundig gennemgang af vandopstigningsproblemerne i kælderen ofte med en grim lugt. Nyt tag er planlagt til næste år.

Tilbage til drømmen om en sal2. Vores ombygnings- og fundraising udvalg har netop haft møde med vores fundraiser og et nyt arkitektfirma Keingart, som bl.a. har stået for en spændende projektudformning af Den aktive Byskov ved Vig Skole. Tror måske, der sidder mange her, som ikke har læst/hørt om dette projekt, men den kan findes på nettet. Arkitektfirmaet har specialiseret sig i tilbygning og ombygning af tidlige remiser, lagerhaller og lign. indenfor sport og kultur. Hele kulturhuset blev fotograferet ud- og indvendigt. Og vi venter nu på tilbud på udarbejdelse af 3 forskellige projekter baseret på de mange forhåndenværende informationer samt tegningsforslag til udbygningen, som måske også vil indeholde ideer til 1. sal og andre rum i vores nuværende hus.

Ved sidste GF nævnte jeg også min involvering i Vig Byfornyelsesprojekterne, og her sker spændende ting, som skulle give Vig by et tiltrængt løft bl.a. med ensrettet og mere indbydende hovedgade. En forsøgsperiode indvies den 2. marts med bl.a. ensretning i hovedgaden, så både gående og cyklende skolebørn og voksne kan færdes mere trygt især på vej til skolen og selvfølgelig også til biografen.

Kulturhuset Vig Bio står på listen over de projekter, som er blevet lovet finansiel støtte til fondssøgning og inventar til en sal 2.

Men ikke alt nyt er godt nyt!

Vores investering i den nyeste filmvisning har givet os nogle udfordringer, da filmen nogle gange ikke gik i gang. Vores leverandør gennemgik flere gange systemet for at finde fejlen, lavede nogle justeringer og skiftede senest nogle komponenter, men lige lidt hjalp det. I torsdag kom de med en helt ny server og så håber og beder vi til, at problemerne nu er en saga blot.

Oveni dette måtte vi også installere nye friske wires i vores flotte salstæppe, så det nu skulle kunne holde til mange frem og tilbage ryk fremover.

Vi ved, at det har været en nervepirrende tid for vores passere hver gang en film ikke startede, men I har været rigtig gode til at forklare det til publikum og trøstet dem i ventetiden med en forfriskning. Tak for det!

I har nok bemærket, at foyeren er blevet lige lovlig tom! Caféen har brug for flere borde og snart sættes også terrassebordene udenfor. Vi har derfor bestilt nye og en tak mindre caféborde, der ikke er så tunge og derfor lettere at flytte rundt uden at ridse det sarte marmorgulv.

Så planlægger vi at forny de gamle rødmalede ”tavler” med plakater i indgangen, male væggene op og beklæde dem med udskiftelige rammefunktioner. Ideen med at sætte digitale info-tavler op der, er skrinlagt (det var nok osse min dårlige idé! Vi har nemlig opdaget at mange elsker at stå og se på de stille og ubevægelige men meget flotte filmplakater.

Vi kan med rette være stolte over vores lokale biograf Vig Bio. Og vi kan også forstå på kommunens udsagn, at dette fyrtårn i Odsherred har stor betydning for lokalsamfundet og skal bevares. Men uden alle jer engagerede og loyale frivillige kan det ikke lade sig gøre. I løfter og bærer tårnet med al jeres kraft og energi, så Odsherred kan bryste sig med at have en af landets bedst drevne og mest succesrige foreningsbiografer.

I gør alle en kæmpe indsats og det er altid en fornøjelse at møde op og mærke jeres engagement og kærlighed til hele Kulturhuset. Tusind tak til jer alle sammen!

Tak!

Vig, 25. februar 2023

Formand Bente Elvert

Kulturhuset Vig Bio